A BIZOTTSÁG HATÁROZATA
(2008. április 28.)
az Európai Parlament és a Tanács 2119/98/EK határozata értelmében a Közösségi Hálózatnak jelentendő fertőző betegségek esetdefinícióinak megállapításáról szóló 2002/253/EK határozat módosításáról
(az értesítés a C(2008) 1589. számú dokumentummal történt)
(EGT-vonatkozású szöveg)
(2008/426/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra (1) és különösen annak 3. cikke c) bekezdésére,
mivel:
(1)
A 2002/253/EK bizottsági határozat (2) 2. cikkének megfelelően a szóban forgó határozat mellékletében szereplő esetdefiníciókat a legújabb tudományos ismeretek alapján szükséges mértékben módosítani kell.
(2)
Az Európai Betegségmegelőzési és Járványvédelmi Központ létrehozásáról szóló, 2004. április 21-i 851/2004/EK rendelet (3) 9. cikkével összhangban az Európai Betegségmegelőzési és Járványvédelmi Központ (ECDC) a Bizottság felkérésére a tanácsadó fórummal egyetértésben az esetdefiníciókra vonatkozó technikai dokumentumot bocsátott rendelkezésre, segítve a Bizottságot intervenciós stratégiák kifejlesztésében a felügyelet és reagálás terén. A technikai dokumentumot az ECDC honlapján is közzétették. A 2002/253/EK határozat mellékletében szereplő esetdefiníciókat e hozzájárulás alapján aktualizálni kell.
(3)
Az esetdefiníciók célja, hogy az Európai Parlament és a Tanács 2119/98/EK határozata szerinti közösségi hálózat hatálya alá fokozatosan besorolandó fertőző betegségekről szóló, 1999. december 22-i 2000/96/EK bizottsági határozat (4) I. mellékletében szereplő betegségekkel és speciális egészségügyi problémákkal kapcsolatos jelentéstételt elősegítse. A 2002/253/EK határozat azonban nem ír elő jelentéstételi kötelezettséget.
(4)
Az e határozatban előírt intézkedések összhangban vannak a 2119/98/EK határozattal létrehozott bizottság véleményével,
ELFOGADTA EZT A HATÁROZATOT:
1. cikk
A 2002/253/EK határozat mellékletének helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2008. április 28-án.